మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
హైదరాబాద్ టెస్ట్: ఆ రెండు రోజుల టిక్కెట్టు డబ్బులు వాపస్
ఈ నెల 10న ఉదయం 10 గంటల నుంచి సాయంత్రం 6 గంటల వరకు జింఖానా గ్రౌండ్స్‌లో ప్రత్యేక కౌంటర్‌ ఏర్పాటు చేసి టిక్కెట్టు డబ్బులు తిరిగి ఇవ్వనున్నట్లు హెచ్‌సీఏ తన ప్రకటనలో పేర్కొంది.
Samayam Telugu | Updated:
Nov 7, 2018, 05:26PM IST
హైదరాబాద్‌లోని ఉప్పల్ స్టేడియం వేదికగా భారత్, వెస్టిండీస్ జట్ల మధ్య కిందటి నెల రెండో టెస్టు జరిగిన సంగతి తెలిసిందే. అక్టోబర్ 12 నుంచి 16 వరకు జరగాల్సిన ఈ మ్యాచ్ మూడు రోజుల్లోనే ముగిసింది. బ్యాటింగ్, బౌలింగ్‌లో సమష్టిగా రాణించిన టీమిండియా 10 వికెట్ల తేడాతో టెస్టును కైవసం చేసుకుంది. ఈ మ్యాచ్ మూడు రోజుల్లోనే ముగియడంతో చివరి రెండు రోజులు టిక్కెట్టు కొనుక్కున్న క్రికెట్ అభిమానులు తీవ్ర నిరాశకు గురయ్యారు. అయితే వాళ్లకు ఇప్పుడు శుభవార్త అందింది. అక్టోబర్ 15, 16 తేదీల మ్యాచ్ టిక్కెట్లు కొనుగోలు చేసిన వారికి డబ్బులు వాపస్ ఇస్తున్నట్లు హైదరాబాద్ క్రికెట్ అసోసియేషన్ (హెచ్‌సీఏ) ప్రకటించింది.
ఈ నెల 10న ఉదయం 10 గంటల నుంచి సాయంత్రం 6 గంటల వరకు జింఖానా గ్రౌండ్స్‌లో ప్రత్యేక కౌంటర్‌ ఏర్పాటు చేసి టిక్కెట్టు డబ్బులు తిరిగి ఇవ్వనున్నట్లు హెచ్‌సీఏ తన ప్రకటనలో పేర్కొంది. నాలుగో, ఐదో రోజు మ్యాచ్‌ టికెట్లు కొన్న వారు ఒరిజినల్‌ టికెట్లతో పాటు బ్యాంక్‌ అకౌంట్‌ వివరాలతో కౌంటర్‌ వద్ద సంప్రదించాలని వెల్లడించింది. ఆన్‌లైన్‌ పేమెంట్ గేట్‌వే ద్వారా కొనుగోలు చేసినవారికి నేరుగా వారి సంబంధిత ఖాతాల్లోకి డబ్బులు పంపుతారు. అయితే, మొత్తం మ్యాచ్‌ వీక్షించేందుకు సీజన్‌ టికెట్‌ తీసుకున్న వారికి ఎలాంటి వాపసు ఉండదని హెచ్‌సీఏ స్పష్టం చేసింది.